Eskom kry miljarde rande se lening by ChinaPhakamani Hadebe, uitvoerende hoof van Eskom, lê die maatskappy se jaarlikse finansiële uitslae voor by die kragvoorsiener se kantoor in Johannesburg. Foto: Simphiwe Mbokazi/ANA Suid-Afrika se beleërde nasionale kragvoorsiener het Dinsdag ŉ $2,5 miljard leningsooreenkoms (ongeveer R33 miljard) met die China Development Bank onderteken. Dié lening sal Eskom na verwagting help om ŉ paar gate in sy balansstaat toe te stop. Phakamani Hadebe, Eskom se uitvoerende hoof, het gesê die leenooreenkoms is “strategies” vir die kragvoorsiener, beide in terme van belegging en kapitaalgroei. Die lening gee Eskom se befondsing vir die jaar ŉ hupstoot van 22% na 66%. “Dit is ŉ voortsetting van ons befondsing en bring ons al baie nader aan ons befondsingsteiken vir hierdie jaar. Ná [ontvangs van] hierdie lening sal ons 66% van ons befondsing vir die finansiële jaar gedek hê,” het Hadebe gesê na afloop van die seremonie waartydens die ooreenkoms onderteken is. “Dit kom ook nou op die regte tyd. Toe ons gister ons finansiële state voorgelê het, het ons beklemtoon dat daar ander transaksies is wat in die volgende maand of twee sal inkom, so ons verwag dat ons al ons befondsing teen dan sal finaliseer. “Hierdie ooreenkoms beklemtoon die vertroue wat [China] in ons het, maar ons sien ook ŉ toenemende vraag [van beleggers] in die plaaslike mark wat goeie nuus is vir ons.” Eskom het in Julie verlede jaar ŉ $1,5 miljard-leenooreenkoms (ongeveer R19,6 miljard) met die China Development Bank (CDB) onderteken om deel van die Medupi-kragstasie te finansier. Hadebe het Dinsdag die nuwe ooreenkoms met die voorsitter van die China Development Bank, Hu Huaibang, by die Uniegebou in Pretoria onderteken. Intussen het pres. Cyril Ramaphosa ook vandag vir Xi Jinping, die president van China, by die Uniegebou ontvang. Jinping is in Suid-Afrika vir die BRICS-vergadering wat Woensdag sal plaasvind. Ramaphosa het aangekondig dat Suid-Afrika en China verskeie ooreenkomste onderteken het, insluitend memorandums van verstandhouding oor beleggings, waarvolgens China ingestem het om R14,7 miljard in verskeie van Suid-Afrika se sektore te belê. Dit sluit in infrastruktuur, oseaan-ekonomie, groen-ekonomie, wetenskap en tegnologie, landbou, die omgewingsbedryf en finansies.